b'\n_START_ARTICLE_\nEpiktet\n_START_PARAGRAPH_\nEpiktet eller Epiktetos (f\xc3\xb8dt ca. 55, d\xc3\xb8d ca. 135) var en gresk stoisk filosof. Han var sannsynligvis f\xc3\xb8dt i Hierapolis. Hans f\xc3\xb8denavn er ikke kjent. Ordet \xc2\xabEpiktetos\xc2\xbb betyr simpelthen \xc2\xabervervet\xc2\xbb. Han kom til Roma som slave, hvor han ble frigitt og levde store deler av sitt liv, inntil han ble tvunget til eksil i Nikopolis, Hellas. Her  virket han som l\xc3\xa6rer, og bodde i byen frem til sin d\xc3\xb8d._NEWLINE_Epiktet ble f\xc3\xb8dt i Frygia, og var muligens slave allerede fra f\xc3\xb8dselen av. Han kom til Roma som slave, og jobbet i forskjellige hus til han ble frigitt. _NEWLINE_Man tror ikke at Epiktet skrev ned sine egne verk, sannsynligvis er det eleven Arrianos som har nedtegnet dem._NEWLINE_I motsetning til de tidlige stoikere var Epiktet mindre opptatt av det metafysiske verdensbildet, og mer opptatt av etikk og livsf\xc3\xb8rsel. Epiktets hovedverk, \xc2\xabEnchiridion\xc2\xbb (=\xc2\xabh\xc3\xa5ndbok\xc2\xbb) tar for seg Epiktets moralfilosofi. Epiktet deler hendelser inn i de som man kan gj\xc3\xb8re noe med og de man ikke kan gj\xc3\xb8re noe med. Den f\xc3\xb8rstnevnte gruppen inkluderer v\xc3\xa5re handlinger, utsagn, reaksjoner, tanker og f\xc3\xb8lelser. Til den sistnevnte gruppen h\xc3\xb8rer alt annet, inkludert v\xc3\xa5r kropp, v\xc3\xa5r skjebne (og dermed v\xc3\xa5r karriere), v\xc3\xa5r formue og mange andre ting. For Epiktet er det som man ikke kan gj\xc3\xb8re noe med ogs\xc3\xa5 irrelevant for det \xc3\xa5 v\xc3\xa6re et godt menneske. L\xc3\xa6reboken til Epiktet handler dermed i utgangspunktet om hvordan man reagerer p\xc3\xa5 ytre stimuli som forandring i formue, karriere, familiemedlemmers d\xc3\xb8d, egen d\xc3\xb8d og s\xc3\xa5 videre._NEWLINE_Epiktet regnes blant de store stoiske filosofene, og han hadde stor innvirkning p\xc3\xa5 Marcus Aurelius.'